**Kaip galite balsuoti?**

Atvykus balsuoti visuotinių rinkimų metu, jums bus pateiktas balsavimo biuletenis, kurį reikės užpildyti. Kad jūsų balsas būtų įskaitytas, labai svarbu teisingai užpildyti balsavimo biuletenį.

Rinkėjai turi užtikrinti, kad balsavimo biuletenyje teisingai nurodytų pasirinktus kandidatus, pradedant nuo 1 ir tęsiant 2, 3, 4 ir t.t., pažymint tiek variantų, kiek nori. Todėl balsavimo biuletenyje savo pasirinktą kandidatą būtinai pradėkite žymėti nuo 1, kitaip jūsų balsas nebus įskaitytas.

**Kaip pasiruošti balsavimui?**

Pirmiausia turite patikrinti, ar turite teisę balsuoti šiuose rinkimuose. Išsamią informaciją rasite mūsų interneto svetainėje apie rinkėjų teisę balsuoti [voter eligibility](https://www.electoralcommission.ie/voter-eligibility/).

Užsiregistruoti balsuoti arba patikrinti, ar jūsų duomenys yra tikslūs ir atnaujinti, tikrai lengva. Tai galite padaryti apsilankę interneto svetainėje: [www.checktheregister.ie](http://www.checktheregister.ie/)

Kai būsite užsiregistravę balsuoti ir įsitikinę, kad atitinkate reikalavimus dalyvauti Airijos rinkimuose, prieš rinkimų dieną jūsų registruotu namų adresu bus išsiųstas balsavimo biuletenis.

**Kaip balsuoti rinkimuose?**

Rinkimų dieną atvykus į savo rinkimų apylinkę, reikės nurodyti savo vardą, pavardę ir adresą. Jūsų gali paprašyti pateikti asmens tapatybę patvirtinantį dokumentą, todėl rekomenduojame su savimi turėti asmens tapatybės kortelę.

Jei rinkimų komisijos darbuotojai patvirtins jūsų tapatybę ir nustatys, kad jūsų vardas yra įtrauktas į rinkėjų sąrašą, pirmininkaujantis pareigūnas uždės antspaudą ant balsavimo biuletenio ir jį pateiks jums. Įsitikinkite, ar ant balsavimo biuletenio yra uždėtas antspaudas. Antspaudu nepatvirtinti biuleteniai bus laikomi negaliojančiais.

Nusineškite balsavimo biuletenį į atskirą balsavimo kabiną.

**Kaip pildyti balsavimo biuletenį?**

Airijos rinkimuose taikoma proporcinio atstovavimo (*proportional representation, PR*) sistema, kai kiekvienas rinkėjas turi po vieną perleidžiamą balsą (*single transferable vote, STV*).

Proporcinis atstovavimas – vieno perleidžiamo balso sistema (PR-STV) taikoma balsuojant:

* Visuotiniuose rinkimuose
* Vietiniuose rinkimuose
* Europos Parlamento rinkimuose
* Prezidento rinkimuose
* Mero rinkimuose

Nurodyta rinkimų sistema Airijoje netaikoma tik referendumo metu.

Taikant PR-STV sistemą, rinkėjai gali balsuoti už norimą kandidatų skaičių.

Balsavimo biuletenyje pateikti trumpi nurodymai, kaip balsuoti. Atidžiai perskaitykite biuletenyje pateiktas instrukcijas ir jų laikykitės. Balsavimo vietoje bus pateikti pieštukai, tačiau, jei norite, galite atsinešti savo rašiklį ar pieštuką.

Balsavimo biuletenyje abėcėlės tvarka bus pateiktas vardų ir pavardžių sąrašas, partijų logotipai ir kiekvieno kandidato nuotrauka. Prie kiekvieno kandidato vardo ir pavardės dešinėje pusėje bus tuščias langelis. Tame langelyje nurodykite savo pasirinkimą.

Prie kandidato, kuriam skiriate 1 vietą, vardo ir pavardės esančiame langelyje įrašykite „1“, prie to, kuriam skiriate antrą vietą - įrašykite „2“, trečią - „3“ ir t. t.

* Prie kandidato vardo ir pavardės įrašydami „1“ aiškiai nurodote, kad „Aš balsuoju už šį kandidatą.“
* Prie kandidato vardo ir pavardės įrašydami „2“ aiškiai nurodote, kad „Jei mano pirmojo pasirinkimo kandidatui mano balsas nereikalingas, nes jis jau buvo išrinktas arba išbrauktas iš sąrašo, noriu, kad mano balsas būtų skirtas šiam antrajam kandidatui.“
* Prie kandidato vardo ir pavardės įrašydami „3“ aiškiai nurodote, kad „Jei mano pirmojo ir antrojo pasirinkimo kandidatams mano balsas nereikalingas, nes jis jau buvo išrinktas arba išbrauktas iš sąrašo, noriu, kad mano balsas būtų skirtas šiam trečiajam kandidatui.“

Ši balsavimo sistema suteikia jums platų pasirinkimą. Galite pasirinkti daug skirtingų kandidatų ir pažymėti suteikiamos pirmenybės seką. Savo pasirinkimą galite pažymėti prie norimo skaičiaus kandidatų. Tai - išskirtinai jūsų sprendimas.

**Balsavimo biuletenį** būtinaipradėkite pildyti nuo „1“, tada „2“, „3“ ir pan.

Norėdami užtikrinti, kad jūsų balsas būtų skaičiuojamas, aiškiai nurodykite, kuriam kandidatui skiriate pirmenybę.

Jei savo pasirinkimo nenorite pažymėti prie visų balsavimo biuletenyje nurodytų kandidatų, langelis šalia tų, už kuriuos nebalsuojate, turi būti paliktas tuščias.

Balsavimo biuletenyje daugiau nieko nežymėkite. Jei tai padarysite, jūsų balsas gali būti laikomas negaliojančiu / sugadintu ir neskaičiuojamas.

Jei turite regėjimo sutrikimų, kiekvienoje rinkimų apylinkėje galėsite gauti atitinkamą balsavimo biuletenio šabloną, kurį naudodami galėsite balsuoti. Daugiau informacijos apie tai rasite interneto puslapyje [accessible voting](https://www.electoralcommission.ie/accessible-voting/).

Užpildytą balsavimo biuletenį perlenkite ir įmeskite į balsavimo vietoje esančią balsavimo dėžę.

Kiekvienoje savivaldybėje už vietos rinkimų organizavimą yra atsakingas rinkimų pareigūnas. Kiekviena savivaldybė turi padengti joje organizuojamų rinkimų išlaidas.

Daugiau informacijos apie Airijos balsavimo sistemą rasite interneto svetainėje [Ireland’s voting system](https://www.electoralcommission.ie/irelands-voting-system/).